ข้อมูลสรุป

ภาพรวมภาวะเศรษฐกิจโลกและเศรษฐกิจไทยในช่วงต้นปี 2552 เต็มไปด้วยความผันผวน
อันเป็นผลพวงจากวิกฤติทางการเงินที่เกิดขึ้นในปี 2551 อย่างไรก็ตาม เมื่อเข้าสู่ครึ่งหลังของปี
เศรษฐกิจไทยเริ่มส่งสัญญาณการฟื้นตัวที่ชัดเจนขึ้น สืบเนื่องมาจากปัจจัยต่างๆ หลายปัจจัย
ตั้งแต่มาตรการกระตุ้นเศรษฐกิจของรัฐบาลงบประมาณ 1.4 ล้านล้านบาท
การดำเนินนโยบายการเงินด้วยการคงอัตราดอกเบี้ยนโยบายในระดับต่ำ
จนถึงการเริ่มฟื้นตัวของการบริโภคภายในประเทศ ด้วยเหตุนี้
อัตราการขยายตัวทางเศรษฐกิจของไทยจึงเริ่มฟื้นตัวขึ้นอย่างต่อเนื่อง จากภาวะเศรษฐกิจถดถอยใน
3 ไตรมาสแรก จนกลับมาขยายตัวที่อัตราร้อยละ 5.8 ในไตรมาสสุดท้าย
ขณะที่ดัชนีตลาดหลักทรัพย์แห่งประเทศไทย ซึ่งปรับตัวลดลงไปเกือบร้อยละ 40
จากวิกฤติทางการเงินช่วงปลายปี 2551 ฟื้นตัวและกลับมาปิดที่ระดับ 734.54 จุด ณ สิ้นปี
หรือปรับตัวเพิ่มขึ้นร้อยละ 63.2 เมื่อเทียบกับปีก่อนหน้า

แม้ในปี 2552 ที่ภาวะเศรษฐกิจผันผวน
กลุ่มทิสโก้ยังคงสามารถรักษาระดับผลประกอบการที่แข็งแกร่งไว้ได้
อันเป็นผลจากแผนกลยุทธ์ทางธุรกิจที่เฉพาะเจาะจง
ประกอบกับความสามารถในการปรับเปลี่ยนวิกฤติที่เกิดขึ้นให้เป็นโอกาสทางธุรกิจของกลุ่มทิสโก้
โดยในปี 2552 กลุ่มทิสโก้มีกำไรสุทธิ 1,988 ล้านบาท เพิ่มขึ้นร้อยละ 16.0 จากปีก่อนหน้า
และในขณะที่การขยายสินเชื่อของธนาคารไทยทั้งระบบชะลอตัว
กลุ่มทิสโก้ยังสามารถขยายฐานสินเชื่อโดยรวมได้อย่างต่อเนื่อง
ด้วยอัตราการขยายตัวของสินเชื่อที่สูงถึงร้อยละ 13.8
และสามารถรักษาคุณภาพสินเชื่อไว้ได้เป็นอย่างดี
ส่งผลให้อัตราผลตอบแทนของผู้ถือหุ้นยังคงอยู่ในระดับสูงเป็นอันดับต้นๆ ของอุตสาหกรรมที่ร้อยละ
16.7

กลุ่มทิสโก้ขยายธุรกิจอย่างต่อเนื่องตลอดทั้งปี 2552 สำหรับธุรกิจหลักด้านสินเชื่อเช่าซื้อ
นอกจากการขยายสินเชื่อเช่าซื้อตามปกติของธุรกิจ ด้วยอัตราการขยายตัวมากกว่าร้อยละ 9
กลุ่มทิสโก้ยังขยายสินเชื่อโดยการเข้าซื้อกิจการบริษัท ไพรมัส ลีสซิ่ง จำกัด
ผู้ดำเนินธุรกิจให้สินเชื่อเช่าซื้อรถยนต์ในเครือฟอร์ด มาสด้า และวอลโว่
และเข้าซื้อลูกหนี้เช่าซื้อรถยนต์จากบริษัท จีเอ็มเอซี (ประเทศไทย) จำกัด
ผู้ดำเนินธุรกิจให้บริการสินเชื่อเพื่อผู้แทนจำหน่ายรถยนต์บริษัท เจนเนอรัล มอเตอร์ส
(ประเทศไทย) จำกัด ซึ่งไม่เพียงเป็นการเพิ่มการเติบโตของสินเชื่อเช่าซื้อ
แต่ยังส่งผลให้กลุ่มทิสโก้เป็นบริษัทคู่ค้าเพียงรายเดียวที่ให้บริการสินเชื่อเพื่อผู้แทนจำหน่ายรถยนต์
และสินเชื่อเช่าซื้อเพื่อลูกค้ารายย่อยสำหรับรถยนต์ในกลุ่มฟอร์ดและเจนเนอรัล มอเตอร์ส
ในประเทศไทยอีกด้วย

กลุ่มทิสโก้ได้ขยายเครือข่ายการให้บริการ โดยธนาคารทิสโก้เปิดสาขาใหม่ 9 สาขา
รวมมีสาขาทั่วประเทศ 43 สาขา ณ สิ้นปี 2552 เพื่อการขยายฐานลูกค้าเงินฝากรายย่อย
เพิ่มปริมาณธุรกรรมทางการเงิน และเพื่อรองรับความต้องการของลูกค้าที่เพิ่มขึ้น ทั้งนี้ ระยะเวลา
3 ปีที่ผ่านมา กลุ่มทิสโก้ประสบความสำเร็จในการขยายสัดส่วนลูกค้าเงินฝากรายย่อยจากร้อยละ 7
เป็นร้อยละ 20 ประกอบกับสัดส่วนเงินฝากออมทรัพย์และกระแสรายวันเพิ่มขึ้นจากร้อยละ 6
เป็นร้อยละ 23
ซึ่งแสดงให้เห็นถึงการกระจายของแหล่งที่มาของเงินทุนของกลุ่มทิสโก้จากการยกระดับเป็นธนาคารพาณิชย์
นอกจากนี้ จากภาวะอัตราดอกเบี้ยขาลงและสัดส่วนของเงินทุนแต่ละประเภทที่เหมาะสมยิ่งขึ้น
ทำให้ต้นทุนทางการเงินของกลุ่มทิสโก้ปรับตัวลดลงอย่างต่อเนื่อง
ส่งผลให้ส่วนต่างอัตราดอกเบี้ยปรับตัวเพิ่มขึ้นอย่างมาก
ในขณะที่รายได้ค่าธรรมเนียมยังคงเติบโตด้วยอัตราการขยายตัวมากกว่าร้อยละ 20
อันเป็นผลจากการเพิ่มขึ้นของรายได้ค่าธรรมเนียมจากธุรกิจเช่าซื้อและธุรกิจตัวแทนขายประกันของธนาคารทิสโก้

กลุ่มทิสโก้รักษาความเป็นผู้นำในธุรกิจจัดการกองทุน
โดยเฉพาะอย่างยิ่งธุรกิจกองทุนสำรองเลี้ยงชีพและกองทุนส่วนบุคคล
สินทรัพย์ภายใต้การบริหารเติบโตกว่าร้อยละ 15 ในปีที่ผ่านมา
ขณะที่รายได้ค่าธรรมเนียมจากธุรกิจจัดการกองทุนก็ปรับตัวเพิ่มขึ้น
จากภาวะตลาดทุนโดยรวมที่ปรับตัวดีขึ้น
ประกอบกับผลการดำเนินงานที่ดีของกองทุนภายใต้การบริหารของกลุ่มทิสโก้ โดยในปี 2552
กลุ่มทิสโก้ได้รับการยกย่องด้านผลการดำเนินงานกองทุนที่โดดเด่น โดยจากผลการจัดอันดับ 20
กองทุนที่มีผลตอบแทนสูงสุด ปรากฏว่ามีกองทุนที่อยู่ภายใต้การบริหารจัดการของกลุ่มทิสโก้
ติดอันดับถึง 10 กองทุน และกองทุนหุ้นที่มีผลตอบแทนสูงที่สุด 3 อันดับแรก
ล้วนอยู่ภายใต้การบริหารจัดการของกลุ่มทิสโก้ เช่นเดียวกันกับกองทุนผสมของกลุ่มทิสโก้
ที่ได้รับการจัดอับดับ 1 และ 2 ในประเภทกองทุนผสมที่มีอัตราผลตอบแทนสูงสุด

สำหรับธุรกิจหลักทรัพย์ มูลค่าการซื้อขายหลักทรัพย์เฉลี่ยต่อวันปรับตัวสูงขึ้น
จากการที่นักลงทุนต่างชาติทยอยกลับเข้ามาซื้อขายในตลาดหุ้นไทยมากขึ้น
โดยส่วนแบ่งทางการตลาดของกลุ่มทิสโก้ไม่รวมรายการบัญชีซื้อขายของบริษัทหลักทรัพย์
ยังคงอยู่ที่ระดับร้อยละ 2.9 นอกจากนี้
กลุ่มทิสโก้รักษาสถานะการเป็นที่ปรึกษาทางการเงินระดับแนวหน้าในปีที่ผ่านมา
ด้วยการจัดจำหน่ายและรับประกันการจัดจำหน่ายหุ้นสามัญเพิ่มทุนแก่ประชาชนทั่วไปเป็นครั้งแรก
(IPO) ของบริษัท โตโย-ไทย คอร์ปอเรชั่น จำกัด (มหาชน) และบริษัท สตาร์ส
ไมโครอิเล็กทรอนิกส์ (ประเทศไทย) จำกัด (มหาชน)
นอกจากการจัดจำหน่ายตราสารทุนและตราสารหนี้ของบริษัทชั้นนำหลากหลายบริษัทแล้ว
กลุ่มทิสโก้ยังได้รับความไว้วางใจจากกองทุนเพื่อการฟื้นฟูและพัฒนาระบบสถาบันการเงินให้เป็นที่ปรึกษาทางการเงิน
ในการจำหน่ายหุ้นธนาคารนครหลวงไทย จำกัด (มหาชน) ที่กองทุนฟื้นฟูถือครองอยู่อีกด้วย

ปี 2552 เป็นปีแห่งความสำเร็จในการพัฒนาระบบการบริหารความเสี่ยงของกลุ่มทิสโก้
ซึ่งได้รับการยอมรับว่าเป็นระบบการบริหารความเสี่ยงที่ทันสมัยที่สุดระบบหนึ่งในอุตสาหกรรมธนาคารไทย
โดยตั้งแต่เดือนธันวาคม 2552 กลุ่มทิสโก้ได้เริ่มดำรงเงินกองทุนตามมาตรฐาน Basel II – IRB
(Internal Ratings Based)
ซึ่งใช้ความเสี่ยงที่แท้จริงของสินเชื่อในการคำนวณอัตราส่วนเงินกองทุนต่อสินทรัพย์เสี่ยงของธนาคารทิสโก้
ทั้งนี้ ด้วยคุณภาพสินเชื่อที่ดี ประกอบกับการออกหุ้นกู้ด้อยสิทธิ ซึ่งนับรวมเป็นเงินกองทุนประเภทที่ 2
(Tier II) จำนวน 4,000 ล้านบาท ในช่วงครึ่งแรกของปี 2552
ส่งผลให้อัตราส่วนเงินกองทุนต่อสินทรัพย์เสี่ยงภายใต้เกณฑ์ IRB ณ สิ้นปี 2552 อยู่ที่ระดับร้อยละ
17.0 เปรียบเทียบกับร้อยละ 11.7 ณ สิ้นปี 2551 สะท้อนถึงความแข็งแกร่งของสถานะเงินกองทุน

กลุ่มทิสโก้ยึดมั่นในมาตรฐานสูงสุดแห่งจรรยาบรรณวิชาชีพและการกำกับดูแลกิจการที่ดี
ด้วยตระหนักว่าการเติบโตทางธุรกิจที่ยั่งยืนต้องดำเนินควบคู่ไปกับการเป็นองค์กรที่ดีของสังคม ในปี
2552 กลุ่มทิสโก้ได้รับการยกย่องจากสมาคมส่งเสริมสถาบันกรรมการบริษัทไทย (IOD) ให้เป็น
บริษัทจดทะเบียนที่มีการปฏิบัติตามหลักบรรษัทภิบาลระดับ “ดีเลิศ”
สำหรับการกำกับดูแลกิจการโดยรวม นอกจากนี้ กลุ่มทิสโก้ยังได้รับรางวัล
“บริษัทจดทะเบียนไทยที่มีการบริหารจัดการยอดเยี่ยม - ประเภทบริษัทขนาดเล็ก” โดยนิตยสาร
Asiamoney ซึ่งเป็นผลสะท้อนความคิดเห็นของผู้จัดการกองทุนและนักวิเคราะห์ทั่วภูมิภาคเอเชีย
และเป็นปีที่ 4 ติดต่อกันที่ ธนาคารทิสโก้ได้รับรางวัล “ผู้ค้าหุ้นกู้ภาคเอกชนยอดเยี่ยม” จากนิตยสาร
The Asset ซึ่งเป็นผลจากการสำรวจความคิดเห็นของนักลงทุนสถาบันกว่า 300
สถาบันที่มีต่อบริการของผู้ค้าตราสารหนี้ในภูมิภาคเอเชีย

กลุ่มทิสโก้ให้ความสำคัญอย่างยิ่งในการแสดงความรับผิดชอบขององค์กรที่มีต่อสังคม
ซึ่งหล่อหลอมจนกลายเป็นส่วนหนึ่งในค่านิยมหลักขององค์กร
โดยกิจกรรมช่วยเหลือสังคมของกลุ่มทิสโก้จะดำเนินการผ่าน “มูลนิธิทิสโก้เพื่อการกุศล” ในปี 2552
กลุ่มทิสโก้ได้มอบทุนการศึกษาให้แก่นักเรียนที่ขาดแคลนทุนทรัพย์ทั่วประเทศจำนวน 6,197 ทุน
และได้มอบความช่วยเหลือทางการแพทย์
รวมถึงทุนทรัพย์ในการประกอบอาชีพแก่ผู้ด้อยโอกาสทั้งในกรุงเทพและต่างจังหวัด
นอกเหนือจากกิจกรรมช่วยเหลือสังคมผ่านทางมูลนิธิทิสโก้เพื่อการกุศลแล้ว
กลุ่มทิสโก้มุ่งเน้นกิจกรรมสร้างสายสัมพันธ์ระหว่าง ผู้บริหาร พนักงาน และลูกค้า
เพื่อกระตุ้นให้ทุกฝ่ายตระหนักถึงความรับผิดชอบที่พึงมีต่อสังคม “โครงการรักเรียนรู้สู่ชุมชน”
เป็นหนึ่งในกิจกรรมพิเศษในโอกาสครบรอบ 40 ปี ของการก่อตั้งกลุ่มทิสโก้
ซึ่งเป็นโครงการช่วยเหลือสังคมที่พนักงานทิสโก้ได้ร่วมกันสร้างโอกาสในการเรียนรู้ให้แก่เด็กนักเรียนหรือสมาชิกของชุมชนที่อยู่ห่างไกล
ด้วยการสร้างโรงเรียน หรือปรับปรุงซ่อมแซมห้องสมุดและบริจาคหนังสือที่จำเป็นแก่ชุมชนกว่า 40
แห่ง ในพื้นที่ใกล้เคียงกับสาขาของธนาคารทิสโก้ที่มีอยู่ทั่วประเทศ
และสืบเนื่องมาจากการสำรวจพื้นที่ตามโครงการดังกล่าวที่โรงเรียนบ้านกิ่วดงมะไฟ จังหวัดอุดรธานี
พบว่าอาคารเรียนหลักของโรงเรียนอยู่ในสภาพทรุดโทรมมาก
จำเป็นต้องได้รับการปรับปรุงซ่อมแซมอย่างเร่งด่วน เพื่อความปลอดภัยของนักเรียน
กลุ่มทิสโก้จึงได้สร้างอาคารเรียนหลังใหม่เพื่อทดแทนอาคารเรียนหลังเก่าให้แก่นักเรียนโรงเรียนบ้านกิ่วดงมะไฟ
โดยได้รับเงินบริจาคและการสนับสนุนจากลูกค้า ผู้บริหาร และพนักงาน
รวมทั้งรายได้จากการขายหนังสือ “วางแผนทางการเงินอย่าง 40 คนดัง”
ซึ่งกลุ่มทิสโก้จัดทำขึ้นเพื่อกระตุ้นจิตสำนึกในการออมและการวางแผนทางการเงินแก่สาธารณชน

แม้จะเป็นที่คาดการณ์กันโดยทั่วไปว่าเศรษฐกิจโดยรวมมีแนวโน้มฟื้นตัวและเติบโตต่อเนื่องไปได้
สภาวะแวดล้อมในการดำเนินธุรกิจยังคงเต็มไปด้วยความไม่แน่นอนจากปัจจัยเสี่ยงทั้งภายในและภายนอก้
กลุ่มทิสโก้จึงยังคงยึดมั่นในกลยุทธ์ทางธุรกิจที่เฉพาะเจาะจง
และยึดหลักการดำเนินธุรกิจอย่างระมัดระวัง
ควบคู่ไปกับการรักษามาตรฐานในการกำกับดูแลกิจการที่ดี
และความรับผิดชอบต่อสังคมที่กลุ่มทิสโก้ยึดถือมาโดยตลอด

คณะกรรมการบริษัทขอขอบคุณลูกค้าและผู้ถือหุ้นทุกท่าน สำหรับความสนับสนุนอันต่อเนื่องและยาวนาน
ความสำเร็จของกลุ่มทิสโก้คงไม่สามารถเกิดขึ้นได้ หากไม่ได้รับความสนับสนุนจากทุกท่าน สุดท้ายนี้
คณะกรรมการขอขอบคุณผู้บริหารและพนักงานทุกคนในความเสียสละ วิริยะ อุตสาหะ
และความร่วมมือร่วมใจในการปฏิบัติงานอย่างเต็มความสามารถมาตลอดปี